Benvenuto Cellini
Store norske leksikon,Kunst og estetikk,Metall- og smykkekunst
Benvenuto Cellini var en italiensk gullsmed og billedhugger av florentinsk skole, påvirket av Michelangelo.
Skulpturer Hans arbeider tilhørte manierismen og har alle denne retningens typiske trekk, som slanke lemmer, lang hals, lite hode og sterkt poengterte, ofte affekterte bevegelser. Hans hovedverk er Persevs med det avhugde Medusahode i Loggia dei Lanzi i Firenze, som sto ferdig i 1554. Narcissus (1548) i Bobolihagen i Firenze, viser hans poetiske og sentimentale sider. Et krusifiks i Escorial viser også hans grundige anatomiske kunnskaper og suverene overflatebehandling. I Cosimo 1s kolossalbyste i Bargello i Firenze stikker gullsmeden i ham seg sterkt frem i den overdrevne siseleringen. Gullsmedkunst Cellini ble kalt til Fontainebleau av Frans 1 i 1540 og utførte for ham sitt mest berømte gullsmedarbeid, et saltkar med Neptun og Tellus. Dette befinner seg nå i Det kunsthistoriske museet i Wien, etter at det ble stjålet i 2003, men kom til rette i 2006. Modellen til saltkaret ble utført i 1539, selve arbeidet gjort i Paris i årene 1540–1543. Saltkaret er formet som et skip, og omkring dette sitter de to hovedfigurer. Pepperbøssen, som er en del av arbeidet, har form som en triumfbue; alt unntatt denne er av drevet gull. Fra samme tid er en liggende nymfe i bronse, som nå er vist i Louvre. Forfatterskap Cellini utgav i 1568 Due trattati, om gullsmedkunst og om skulptur. Hans selvbiografi, Vita (1558–1566), er hovedverket blant de personlige og selvbiografiske verkene fra 1500-tallet, skrevet på et levende florentinsk talespråk. Selvbiografien ble en av tidens mest leste bøker i Europa. Hector Berlioz skrev operaen Benvenuto Cellini (uroppført i Paris 1838). Les mer i Store norske leksikon Kunst i Italia Kunsthåndverk og design i Italia Litteratur Pope-Hennessy, John: Cellini, 1985, isbn 0-333-40485-8, Finn boken